Predkladacia správa

Podnetom na vypracovanie návrhu zákona, ktorým sa dopĺňa zákon č. 395/2002 Z. z. o archívoch a registratúrach a o doplnení niektorých zákonov v znení zákona č. 515/2003 Z. z. sa stali požiadavky podnikateľskej obce na zrušenie povinnosti podnikateľov vypracovať registratúrny poriadok. 

Ako odôvodnenie svojej požiadavky podnikateľská obec na Slovensku uviedla jednak zbytočné administratívne zaťaženie a jednak finančné výdavky, ktoré sú spojené s obstaraním registratúrneho poriadku, ak si ho podnikateľský subjekt nevypracúva sám. 

	Ministerstvo vnútra Slovenskej republiky vyhodnotilo uvedenú požiadavku podnikateľskej obce, ako aj požiadavky záujmovej samosprávy na rozšírenie okruhu subjektov, ktoré nebudú mať povinnosť vypracovať registratúrny poriadok a vyhovelo jej. Predložený návrh prináša zásadnú zmenu v tom, že táto povinnosť sa ako všeobecná povinnosť pôvodcu registratúry zrušuje a ponecháva sa len vo vzťahu k tým pôvodcom registratúr, z činnosti ktorých vznikajú najvýznamnejšie archívne dokumenty (najmä štátne orgány, územná samospráva).

	Návrh na základe poznatkov z praxe upravuje detailnejšie inštitút obmedzenia prístupu k archívnym dokumentom určením maximálnej lehoty 30 rokov, s výnimkou ochrany štátneho záujmu, kde umožňuje obmedziť prístup k archívnym dokumentom i na dlhšiu dobu. Určuje tiež, že nemožno obmedziť prístup k archívnym dokumentom, ak pred ich vyradením z registratúry k nim prístup nebol obmedzený.

Návrh súčasne vytvára priaznivejšie podmienky v oblasti zamestnanosti, a to tým, že rozširuje okruh študijných odborov pri definovaní kvalifikačnej požiadavky na vykonávanie odborných činností v archíve, pri správe registratúry a pri správe registratúry iného pôvodcu. 

Návrh nemá dopad na verejné rozpočty. Podnikateľským subjektom a ďalším právnickým osobám, ktoré ešte nemajú registratúrny poriadok, prinesie zníženie výdavkov, ktoré by vynaložili na vypracovanie registratúrneho poriadku inou osobou. 

Návrh súčasne prinesie zníženie administratívnej náročnosti pre štátne archívy, ktoré majú povinnosť schvaľovať predložené registratúrne poriadky. 

Návrh bol v novembri 2006 predmetom medzirezortného pripomienkového konania, ktorého vyhodnotenie tvorí osobitnú časť materiálu. Legislatívna rada vlády návrh prerokovala 19. decembra 2006 a odporučila ho predložiť na rokovanie vlády. Stanovisko legislatívnej rady vlády je v predkladanom návrhu zohľadnené.

Návrh sa predkladá bez rozporov.